  Майя Бывальцева Эмчиослэн тырмымтэзы Удмуртиын берло аръёсы 6 поллы кулэсмиз. Журналистъёслы со сярысь вераз элькунысь тазалыкез утёнъя министр Алексей Чуршин. Министерствоын ивортэмзыя, со вылӥ дышетсконниосы нимысьтыз тупанкылъя кутонлэн пайдалыкеныз, озьы ик «Земский доктор» программаен герӟаськемын. Тодэ вайытом, 2012-тӥ арысен Удмуртиысь ёрос эмъяськонниосы 393 эмчиос вуизы. «Та дырлы 154 эмчиос уг тырмо, со кулэяськонлэн 2,3 процентэз. Шор ёзо эм ужасьёс — 654 адями, со кулэяськонлэн 3,6 процентэз», — вераз Чуршин. Элькунын 10 сюрс адямилы 43,8 эмчи усе, со Россиысь шорлыдын лыдпуслэсь вылӥынгес (39,7 эмчи). Ӧнерчиослы кулэяськонэз эшшо кулэстон вылысь, министерство пуктэтлэсь ӵектоссэ дасяз, соя «Земский фельдшер» программа улсын егит ужасьлы одӥг пол 500 сюрс манет тырыны чакламын. Эм удысын Удмуртиысь улӥсь 37 сюрслэсь трос адями ужа. Тазалыкез утён удысын тыршисьёслэн уждунзы федерал катрадлыкъя тупатэмын. Тодэ вайытомы, Удмуртия «Земский доктор» программаез моногородъёсын но кутыны кичӧлтонэн потӥз. Со элькунысь пичи каръёсы но егит ӧнерчиосты кыскыны луонлык сётоз. Тегъёс: Тазалык Ижкар Удмуртия АлексейЧуршин Тазалыкезутёнъяминистерство  